Αποσκοπεί να διευκολύνει τους εισαγγελείς και τους δικαστές, που συνεργάζονται σε κοινές ομάδες έρευνας (KOE), να ανταλλάσσουν πληροφορίες και να φέρνουν εγκληματίες ενώπιον της δικαιοσύνης. Αυτό επιτυγχάνεται με: τη δημιουργία μιας ψηφιακής πλατφόρμας (της πλατφόρμας συνεργασίας ΚΟΕ) για χρήση σε εθελοντική βάση· την κατανομή των αρμοδιοτήτων μεταξύ των χρηστών της πλατφόρμας και του οργανισμού που είναι αρμόδιος για τη λειτουργιά της· τη θέσπιση όρων υπό τους οποίους οι χρήστες έχουν πρόσβαση· τη θέσπιση ειδικών διατάξεων για την προστασία των δεδομένων. Η πλατφόρμα έχει: ένα κεντρικό σύστημα πληροφοριών για προσωρινή κεντρική αποθήκευση δεδομένων· λογισμικό για ασφαλή επικοινωνία· συνδέσεις και σχετικά εργαλεία ΤΠ για την υποστήριξη των ΚΟΕ. Η πλατφόρμα διευκολύνει: τον συντονισμό και τη διαχείριση των ΚΟΕ —ομάδων που συστάθηκαν από δύο ή περισσότερα κράτη μέλη της Ευρωπαϊκής Ένωσης (ΕΕ) για συγκεκριμένες ποινικές έρευνες με περιορισμένη χρονική διάρκεια· την ταχεία και ασφαλή ανταλλαγή και την προσωρινή αποθήκευση επιχειρησιακών δεδομένων· την ασφαλή επικοινωνία, μέσω μιας λειτουργίας που καλύπτει την άμεση ανταλλαγή μηνυμάτων, τις διαδικτυακές συνομιλίες, τις ηχοδιασκέψεις και τις βιντεοδιασκέψεις· την ιχνηλασιμότητα των ανταλλαγών αποδεικτικών στοιχείων· την αξιολόγηση των ΚΟΕ. Αρμοδιότητες Ο Οργανισμός της Ευρωπαϊκής Ένωσης για τη λειτουργική διαχείριση συστημάτων ΤΠ μεγάλης κλίμακας στον χώρο ελευθερίας, ασφάλειας και δικαιοσύνης (eu-LISA): σχεδιάζει, αναπτύσσει και διαχειρίζεται την πλατφόρμα· παρακολουθεί την ανάπτυξη της πλατφόρμας και παρέχει τακτικά τεχνικά στατιστικά στοιχεία· υποβάλλει έκθεση στο Ευρωπαϊκό Κοινοβούλιο και στο Συμβούλιο της Ευρωπαϊκής Ένωσης μετά την ολοκλήρωση της ανάπτυξης της πλατφόρμας· υποβάλλει ετήσια έκθεση στην Ευρωπαϊκή Επιτροπή, το αργότερο 2 χρόνια μετά την έναρξη λειτουργίας της πλατφόρμας, σχετικά με τις τεχνικές επιδόσεις της. Τα κράτη μέλη: διασφαλίζουν ότι οι αρμόδιες αρχές τους μπορούν να έχουν πρόσβαση σε τεχνικό επίπεδο στην πλατφόρμα· διασφαλίζουν ότι οι χρήστες της πλατφόρμας έχουν πρόσβαση σε προγράμματα κατάρτισης. H Eurojust, η Ευρωπόλ, η Ευρωπαϊκή Εισαγγελία, η OLAF και άλλα αρμόδια όργανα, υπηρεσίες και οργανισμοί της ΕΕ διασφαλίζουν ότι μπορούν να έχουν πρόσβαση στην πλατφόρμα. Η γραμματεία του δικτύου των ΚΟΕ: παρέχει διοικητική, νομική και τεχνική υποστήριξη και καθημερινή καθοδήγηση και συνδρομή· σχεδιάζει και προσφέρει προγράμματα κατάρτισης· ενισχύει τη νοοτροπία της διασυνοριακής συνεργασίας· υποβάλλει ετήσια έκθεση με προτάσεις βελτίωσης της πλατφόρμας· το συμβούλιο διαχείρισης του προγράμματος, που συστάθηκε από το διοικητικό συμβούλιο του eu-LISA, διασφαλίζει την ορθή διαχείριση της φάσης σχεδιασμού και ανάπτυξης της πλατφόρμας· μια συμβουλευτική ομάδα, που συστάθηκε από τον eu-LISA, παρέχει την απαραίτητη εμπειρογνωμοσύνη· οι διαχειριστές χώρου ΚΟΕ παρέχουν πρόσβαση στην πλατφόρμα στις αρχές των χωρών της ΕΕ και τρίτων χωρών, σε όργανα, υπηρεσίες και οργανισμούς της ΕΕ, καθώς και σε διεθνείς δικαστικές αρχές υπό ορισμένες προϋποθέσεις. Ασφάλεια Ο eu-LISA: διασφαλίζει υψηλό επίπεδο κυβερνοασφάλειας· αποτρέπει τη μη εξουσιοδοτημένη πρόσβαση· εκδίδει σχέδιο ασφάλειας, σχέδιο συνέχισης των δραστηριοτήτων και σχέδιο αποκατάστασης της λειτουργίας έπειτα από καταστροφή· συνεργάζεται με την ομάδα αντιμετώπισης έκτακτων αναγκών στην πληροφορική για τα θεσμικά όργανα και τους οργανισμούς της ΕΕ· τηρεί τεχνικό αρχείο καταχωρίσεων όλων των περιπτώσεων πρόσβασης στην πλατφόρμα και όλων των πράξεων επεξεργασίας δεδομένων. Προστασία των δεδομένων Τα επιχειρησιακά δεδομένα: αποθηκεύονται στο κεντρικό σύστημα πληροφοριών μέχρι όλοι οι χρήστες της ΚΟΕ να τα καταφορτώσουν· διαγράφονται αυτόματα και οριστικά μετά την καταφόρτωσή τους. Τα μη επιχειρησιακά δεδομένα: αποθηκεύονται για το πολύ 5 χρόνια αν προβλέπεται αξιολόγηση μιας ΚΟΕ μετά την ολοκλήρωσή της· διαγράφονται αυτόματα αν δεν προβλέπεται αξιολόγηση. Οι εθνικές και ευρωπαϊκές αρχές που χρησιμοποιούν την πλατφόρμα θεωρούνται υπεύθυνες επεξεργασίας δεδομένων σύμφωνα με τους κανόνες της ΕΕ· ο διαχειριστής της ΚΟΕ αναλαμβάνει αυτόν τον ρόλο για δικαστικές αρχές τρίτων χωρών και διεθνείς δικαστικές αρχές. Τα δεδομένα στην πλατφόρμα μπορούν να χρησιμοποιούνται μόνο για τη σχετική ΚΟΕ. Η πρόσβαση στην πλατφόρμα περιορίζεται σε εξουσιοδοτημένους υπαλλήλους. Η Επιτροπή: εγκρίνει τις απαραίτητες εκτελεστικές πράξεις· υποβάλλει μια συνολική αξιολόγηση της πλατφόρμας στο Ευρωπαϊκό Κοινοβούλιο και το Συμβούλιο κάθε 4 χρόνια με βάση τις ετήσιες εκθέσεις που λαμβάνει από τον eu-LISA· καθορίζει την έναρξη λειτουργίας της πλατφόρμας (το αργότερο στις 7 Δεκεμβρίου 2025).